দ্বাদশ শতাব্দীর আশেপাশে কণ্ণুর ছিলো অন্যতম গুরুত্বপূর্ণ বাণিজ্যকেন্দ্র৷ এখান থেকে পারস্য ও আরবে প্রচুর ব্যবসা হতো৷ ১৮৮৭ খ্রিস্টাব্দ পর্যন্ত এটি দক্ষিণ ভারতের পশ্চিম উপকূলে ব্রিটিশদের সদর ছিলো৷ অষ্টাদশ শতাব্দীতে ব্রিটিশ ভারতে অবধি কণ্ণুর শহর ও তার ভগিনীনগরী তালসেরি একত্রে পশ্চিম উপকূলে মুম্বাই ও করাচির পর তৃতীয় বৃহত্তম শহর ছিলো৷ ১৫০৫ খ্রিস্টাব্দে ভারতের প্রথম পর্তুগীজ ভাইসরয় ডোম ফ্রাঁসিশকু ডি আলমাইদা কণ্ণুর কেল্লা (সেণ্ট অ্যাঞ্জেলো ফোর্ট) নির্মান করান৷ ১৬৬৩ খ্রিস্টাব্দ নাগাদ ওলন্দাজরা পর্তুগীজদের থেকে এই কেল্লাটি নিজ দখলে নেন৷ তারা কেল্লাটির নবীনকরণ করান ও হল্যাণ্ডিয়া, জীল্যাণ্ডিয়া, ফ্রাইসল্যাণ্ডিয়া প্রভৃৃতি নামের একাধিক বুরুজ নির্মান করেন, যা আজকের বিদ্যমান কেল্লাটির মূল আকর্ষণ৷ পরে এগুলি রেখে মূল পর্তুগীজ কেল্লাটিকে ধূলিস্যাৎ করে দেওয়া হয়৷ এই কেল্লাটির এবং এর পেছনের মাছধরার ফেরিঘাটের অঙ্কিত চিত্র আমস্টারডামের রিজক্স যাদুঘরে সংরক্ষিত রয়েছে৷ ওলন্দাজরা কেল্লাটিকে ১৭৭২ খ্রিস্টাব্দে আরক্কালের রাজা আলি রাজাকে বেচে দেন৷ ১৭৯০ খ্রিস্টাব্দে ব্রিটিশরা এটি দখল করেন এবং এটিকে মালাবার উপকূলে নিজেদের সেনাঘাঁটি হিসাবে ব্যবহার করা শুরু করেন৷ সপ্তদশ শতাব্দীতে মালাবারের একমাত্র মুসলিম শাসন আরক্কালের রাজধানী ছিলো কণ্ণুর শহর৷ ব্রিটিশ শাসনকালে এটি মাদ্রাজ প্রদেশের উত্তর মালাবার জেলার অংশ ছিলো৷

ইতিহাস
সরকার ও রাজনীতি
সীমানা
জনতত্ত্ব